**ŠTATÚT PROJEKTOVÝCH HODNOTITEĽSKÝCH KOMISIÍ A ODBOROVÝCH HODNOTITEĽSKÝCH KOMISIÍ PERIODICKÉHO HODNOTENIA VÝSKUMNEJ, VÝVOVOJOVEJ, UMELECKEJ A ĎALŠEJ TVORIVEJ ČINNOSTI**

**Článok 1**

**Úvodné ustanovenia**

1. Tento štatút upravuje úlohy a zloženie projektových hodnotiteľských komisií (ďalej len „projektové komisie“) a odborových hodnotiteľských komisií (ďalej len „odborové komisie“).
2. Projektové komisie a odborové komisie sú poradnými orgánmi ministra školstva, vedy, výskumu a športu (ďalej len „minister“), ktoré zabezpečujú hodnotenie výstupov tvorivej činnosti podľa osobitného vnútorného aktu riadenia.[[1]](#footnote-1))

**Článok 2**

**Úlohy projektových komisií a odborových komisií**

1. Príslušná projektová komisia najmä
2. určuje jednotnú metodiku a kritériá hodnotenia výstupov v príslušnej oblasti výskumu,
3. hodnotí žiadosti o hodnotenie výstupov výskumnej, vývojovej, umeleckej a ďalšej tvorivej činnosti (ďalej len „žiadosť o hodnotenie“) v príslušnej oblasti výskumu,
4. určuje výsledné profily kvality výskumných tímov žiadateľa o periodické hodnotenie výskumnej, vývojovej, umeleckej a ďalšej tvorivej činnosti v príslušnej oblasti výskumu.
5. Príslušná odborová komisia najmä
6. zabezpečuje koordináciu činnosti príslušných projektových komisií v príslušnej oblastí výskumu,
7. kontroluje dodržiavanie jednotnej metodiky a kritérií hodnotenia v príslušných projektových komisiách v príslušnej oblasti výskumu,
8. zabezpečuje priradenie interdisciplinárnych výstupov výskumnej, vývojovej, umeleckej a ďalšej tvorivej činnosti príslušným projektovým komisiám.

**Článok 3**

**Členstvo v projektových komisiách a členstvo v odborových komisiách**

1. Členmi projektových komisií a členmi odborových komisií sú výskumní hodnotitelia, ktorých vymenúva a odvoláva minister na návrh Rady pre periodické hodnotenie výskumnej, vývojovej umeleckej a ďalšej tvorivej činnosti postupom podľa osobitného vnútorného aktu riadenia.[[2]](#footnote-2)) Člen projektovej komisie nemôže byť členom inej projektovej komisie a členom odborovej komisie. Člen odborovej komisie nemôže byť členom inej odborovej komisie a členom projektovej komisie.
2. Každá projektová komisia a každá odborová komisia má predsedu, ktorého vymenúva a odvoláva minister na návrh Rady pre periodické hodnotenie výskumnej, vývojovej umeleckej a ďalšej tvorivej činnosti postupom podľa osobitného vnútorného aktu riadenia.2) Úlohy predsedu príslušnej komisie v čase jeho neprítomnosti na zasadnutí príslušnej komisie plní ním poverený člen príslušnej komisie.
3. Počet členov a ich náhradníkov pre jednotlivé projektové komisie a jednotlivé odborové komisie je uvedený v prílohe.
4. Najmenej dve tretiny členov každej projektovej komisie a každej odborovej komisie tvoria členovia navrhovaní zahraničnými právnickými osobami, ktorých predmetom činnosti je výskumná, vývojová, umelecká alebo ďalšia tvorivá činnosť.
5. Členovi projektovej komisie a členovi odborovej komisie možno poskytnúť za činnosť v projektovej komisii a činnosť v odborovej komisii odmenu.
6. Zoznam členov projektových komisií a členov odborových komisií zverejňuje organizačný útvar Ministerstva školstva, vedy, výskumu a športu Slovenskej republiky, v ktorého pôsobnosti je koncepcia vedy, výskumu a vysokých škôl (ďalej len „príslušný útvar“) na webovom sídle Ministerstva školstva, vedy, výskumu a športu Slovenskej republiky.
7. Členstvo v projektových komisiách a členstvo v odborových komisiách zaniká
8. ukončením periodického hodnotenia,
9. doručením písomného oznámenia o vzdaní sa členstva v príslušnej komisii ministrovi,
10. odvolaním aj bez uvedenia dôvodu,
11. skončením pracovného pomeru v právnickej osobe, ktorú člen zastupuje, ak bol vymenovaný ako zamestnanec tejto právnickej osoby,
12. smrťou člena alebo jeho vyhlásením za mŕtveho.

**Článok 4**

**Zasadnutie projektových komisií a odborových komisií**

1. Zasadnutie projektovej komisie a odborovej komisie sa koná podľa potreby.
2. Zasadnutie projektovej komisie a odborovej komisie je neverejné. Na zasadnutí projektovej komisie sa vždy zúčastňuje jeden člen odborovej komisie určený predsedom príslušnej odborovej komisie.
3. Zasadnutie projektovej komisie a odborovej komisie sa uskutočňuje prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti členov rady. Pozvánku členom príslušnej komisie zasiela predseda príslušnej komisie najmenej sedem dní pred zasadnutím komisie.
4. Projektová komisia je uznášaniaschopná, ak sú prítomné najmenej dve tretiny jej členov a jeden člen príslušnej odborovej komisie.
5. Odborová komisia je uznášaniaschopná, ak sú prítomní všetci jej členovia.

**Článok 5**

**Organizácia činnosti projektových komisií a odborových komisií**

1. Prvé zasadnutie projektovej komisie a odborovej komisie organizuje príslušný útvar.
2. Postup práce, frekvenciu zasadnutí a iné skutočnosti vo vzťahu k organizácii činnosti projektovej komisie a odborovej komisie určia členovia príslušnej komisie na jej prvom zasadnutí.
3. Predseda príslušnej komisie najmä
4. riadi činnosť príslušnej komisie,
5. zvoláva a vedie zasadnutie príslušnej komisie a navrhuje program zasadnutia,
6. schvaľuje zápisnicu zo zasadnutia príslušnej komisie.
7. Ostatní členovia príslušnej komisie najmä
8. koordinujú prípravu podkladov na zasadnutie príslušnej komisie,
9. zabezpečujú organizačne a administratívne prípravu zasadnutí príslušnej komisie,
10. zabezpečujú vyhotovenie návrhu zápisnice zo zasadnutia príslušnej komisie,
11. koordinujú konečnú úpravu výsledných profilov kvality.

**Článok 6**

**Zápisnica a záznam**

1. Zo zasadnutia projektovej komisie alebo odborovej komisie sa vytvára audiovizuálny záznam.
2. Zo zasadnutia projektovej komisie alebo odborovej komisie člen príslušnej komisie vyhotoví návrh zápisnice, ktorý schvaľuje a podpisuje predseda príslušnej komisie. Návrh zápisnice obsahuje prezenčnú listinu a prijaté uznesenia.
3. Člen príslušnej komisie, ktorý vyhotovil návrh zápisnice, zabezpečí do piatich pracovných dní odo dňa zasadnutia príslušnej komisie doručenie návrhu zápisnice všetkým jej členom na pripomienkovanie. Predseda príslušnej komisie určí na pripomienkovanie zápisnice lehotu najmenej päť pracovných dní od jej doručenia.
4. Predseda príslušnej komisie odovzdáva zo zasadnutia príslušnej komisie zápisnicu a audiovizuálny záznam príslušnému útvaru.
5. Súčasťou zápisnice z posledného zasadnutia projektovej komisie sú profily kvality podľa článku 2 ods. 1 písm. c).

**Článok 6**

**Záverečné ustanovenie**

Zmeny a doplnenia tohto štatútu sa vykonávajú príkazom ministra.

1. ) Smernica č. 36/2022 o periodickom hodnotení výskumnej, vývojovej, umeleckej a ďalšej tvorivej činnosti. [↑](#footnote-ref-1)
2. ) Príkaz ministra č. 38/2022, ktorým sa zriaďuje Rada pre periodické hodnotenie výskumnej, vývojovej, umeleckej a ďalšej tvorivej činnosti. [↑](#footnote-ref-2)